Hlina, Alojz, poslanec NR SR (2015-09-29):
Vážená pani predsedajúca, vážený pán minister, vážené kolegyne, kolegovia, aj som rozmýšľal, ako tento návrh zákona uviesť. Skúsim povedať, s čím sme konfrontovaní, prečo si myslím, že toto je veľké riziko pre našu krajinu. V zásade SMER sa pripravuje na opozíciu, v zásade SMER si vybavuje imunitu, v zásade SMER vie, že už je to blízko. Všimnite si, že takého už aj v Rumunsku našli, v Čechách našli, v Poľsku našli, všade už našli, len u nás vládnu svätí muži. Hej, všade sa našiel nejaký problém, že politický predstaviteľ proste mal také problémy, ale len na Slovensku sú tu všetko svätí muži. Otázka stojí, ako v tomto stave zotrvať, aj keby sa v tom niečo začalo kaziť. A ja vám to poviem na dvoch zákonoch, ktoré prišli na túto schôdzu, pán minister. Mňa mrzí ináč, že tu málokto identifikoval veľké riziko. V zákone o Generálnej prokuratúre ste sem doniesli návrh zákona, mimochodom, pán Susko ani nevedel, čo tam je, pán Borec detto to nevedel, iba podľa mňa ste to vedeli vy, generálny prokurátor, premiér Fico, že iba generálny prokurátor môže dávať žiadosť Národnej rade na zadržanie a vydanie poslanca do väzby. Všimnite si, upozorňujem spoločnosť, budem sa to snažiť povedať čo najjednoduchšie, že čelíme jednej veľkej hrozbe ako si niekto chce vybaviť proste imunitu cez zákony a beztrestnosť. A ešte jednu poznámku na začiatok poviem. Prípadne neviem, či sa za to budú hnevať pán Čižnár, pán Gašpar, nie je to nič osobné. Ale ste v tých funkciách, o ktorých ja budem hovoriť. Čiže doteraz platilo, že vyšetrovateľ s prokurátorom informovali Národnú radu, že poslanec bol zadržaný a keď bolo spracované, že žiadali o väzbu, tiež mohol vyšetrovateľ s prokurátorom, aj vo Svidníku, to urobiť Teraz sa to mení, že už iba generálny prokurátor to môže urobiť. Viete, čo tu povedal pán Borec v záverečnom slove? Však nemôže hociktorý okresný prokurátor zobrať poslanca, žiadať, aby bol zadržaný. A prečo by to nemohol urobiť? Poslanec je nadčlovek? Keď môže hociktorý okresný prokurátor vo Svidníku niekoho zobrať do väzby alebo dať návrh na zadržanie niekoho, tak, preboha, hádam je toľko kvalifikovaný, že to detto ergo môže urobiť aj pri poslancovi. Čiže my nehovoríme o jednoznačných prípadoch, že niekto nabúra alebo ja neviem že proste zbije ženu niekto ako Jánoš, ale predstavte si zložité prípady ekonomickej kriminality alebo... (Reakcia z pléna.) Dobre, pardon, beriem to späť, ospravedlňujem sa, ušlo mi to, neviem, čo urobil, niečím sme boli konfrontovaní, určite to nebol harmonický vzťah, dobre. Prosím vás, chcem povedať, že teraz nehovoríme o nejakých jednoznačných veciach, hovoríme o tom trebárs pri zložitých kauzách ekonomickej kriminality, machináciách pri verejnom obstarávaní, to všetko bude musieť prejsť cez generálneho prokurátora. Iba generálny prokurátor tak bude môcť požiadať, že treba niekoho aj z KDH, aj zo strany SMER zadržať alebo vziať do väzby. Toto tu bolo minulý týždeň. To je podľa mňa jedna obrovsky vážna vec. A mrzí ma, že to prešlo takým ľahkým tempom. A ešte k argumentácii pána Boreca. Proste z nás urobil nadľudí. A ja s tým nesúhlasím, lebo ak hociktorý okresný prokurátor môže zobrať niekoho zadržať, tak hociktorý okresný prokurátor by mal byť natoľko kvalifikovaný, že má mať právo požiadať Národnú radu, že chce zadržať Pavla Pašku či Bašku alebo Jara Bašku, keby náhodou sa niečo takého stalo. Toto bola jedna vec a teraz sem došla druhá vec, vážení. A teraz, prosím vás, je zákon o Policajnom zbore, na ktorý sa poďme pozrieť filozoficky. Prosím vás, vieme ako dopadli tie konkurzy v Bratislave. Veď to je hanba, to normálne svieti. Čiže sme v nejakom trende nejakých verejných konkurzov. Ja si napríklad nemyslím, pán minister, že ak by mal byť niekto menovaný, kandiduje s tým, že chce urobiť poriadok v Policajnom zbore s tým, že chce urobiť poriadok s kriminalitou, s tým, že chce proste zlepšiť bezpečnostnú situáciu, že príde na to ministerstvo a jediné, čo môže urobiť, si môže zobrať so sebou trubkára, hovorcu. Ak chcete od admirála, aby vyhral vojnu, tak mu nemôžete povedať, generálov mu dosadíme alebo si nechá tých, čo tam sú, jediné, čo môže si nechať, je trubkár, si dať svojho trubkára. Ja si to fakt nemyslím, filozoficky. Podľa mňa ak chcete od niekoho to, že má prebrať zodpovednosť, tak to má robiť so svojimi ľuďmi. Má to robiť s ľuďmi, ktorým dôveruje, na ktorých sa vie spoľahnúť, o lojalite ktorých je presvedčený, pričom vizitkou mu bude jeho činnosť. Viete, v tomto je to trošku pomýlené. A, viete, tá úprimnosť nebola u vás, pán minister, v tom, že vy idete robiť verejné konkurzy, aby ten najlepší sa stal policajným prezidentom. Čiže filozoficky ja si to nemyslím, ale, dobre, pripusťme, že je atmosféra spoločnosti taká, že chceme teda mať všetko na konkurz aj v tak demokratickej štruktúre, ako je Policajný zbor, lebo Policajný zbor, to nie sú holubári, ale, dobre, čiže tak niečo monokratické, tak niečo proste polovojenské, hej proste chcete tam vniesť. Dobre, poďme sa preladiť, tak potom prosím vás, aspoň buďme korektní. Ak my hovoríme, že to má byť niečo, čo zlepší tú transparentnosť alebo nájdeme toho lepšieho, pán minister, tak ak je tá komisia z piatich, ktorých menujete vy, to rozhodnutie je betónové. Aj keby jednému z nich preplo, hej, to sa môže stať, ale už keby preplo z nich dvom, už tu môžete rýchlo meniť ďalších, aby vám náhodou nejaký ten návrh neušiel, čiže z piatich štyria keď sa tam zhodnú, iba vtedy je ten dotyčný zvolený. To mi príde tak, že vlastne akože rozhodne o tom komisia, ale v zásade o tom rozhodnem ja. Ale pre potreby tohto to vyzerá sexi s tým, že je to teda rozhodnutie nejakej komisie, ale v zásade o tom rozhodnem ja. Ešte aj doteraz sa vám to javí ako super vec? Len, prosím vás, potom povedzme si jednu vec, to aj kolega tu analyzoval, či môže tu ďalší urobiť príslušný nový konkurz. Nemôže sa tak stať. Človek, ktorý vyjde ako víťaz z toho konkurzu, bude policajným prezidentom forever, navždy pomaly, navždy. Na to, aby ste ho mohli stade odvolať, bude musieť dostať služobné hodnotenie, ktoré v tomto prípade asi urobí priamy nadriadený, čo je asi minister. A teraz si predstavte, že pán minister si vymenuje svojho, teraz dôjde k výmene vlád, na to, aby ste vy vlastne mohli vypracovať jeho služobné hodnotenie, musíte toho človeka pol roka poznať. Čiže minimálne pol roka tam ten človek bude, lebo nespĺňate tú podmienku, lebo inak by ste museli rýchlo urobiť nejakú komisiu. Čiže pol roka má ten človek na to, aby doladil tie veci, aby ich doupratoval. Alebo na čo je tam? Proste zjednodušene znova sa to pokúsim čo najlepšie povedať, proste vy necháte kukučie vajce niekomu v hniezde, poviete niekomu, nech si to hniezdo berie, že vyhral voľby, a pozriete sa do hniezda a tam uvidíte kukučku, pričom zistíte, že vy vlastne nemôžete s tým nič urobiť. Vy vlastne nemôžete ani v tom prípade predtým nič urobiť, lebo vy toho človeka môžete, prísne vzaté, odvolať len podľa zákona proste o štátnej službe, v tomto prípade hodnotením, v ktorom mu musíte uviesť, že nie je schopný vykonávať tú funkciu. Proti tomu on sa môže odvolať, on sa môže dokonca súdiť. A to je to, kde sme doteraz uchránili Policajný zbor od toho. Tak teraz pustíme politiku do Policajného zboru. Čiže, samozrejme, policajný prezident povie, že on nesúhlasí s tým hodnotením, odvolá sa na nejakú komisiu, je to politické, nový minister, proste to je čistá politika, vy mu v tom budete kúriť odzadu, keby ste boli v opozícii s tým, aká je to pravda. Hej, a teraz vlastne on sa odvolá na nejakú komisiu, ktorá povie, že je to pravda. On sa odvolá na súd, sa môže súdiť a máme to, čo sme chceli, máme už taký bordel, že sa v tom nikto nebude vyznať. Čiže policajný prezident sa bude súdiť za to, že on si nemyslí, že dôvody na jeho odvolanie sú správne. A teraz predstavte si tú situáciu, že po dvoch rokoch vyhrá ten súd. Čo potom s tým bude? Proste tento návrh takto položený je hrubo nezodpovedný. Ja sa čudujem aj kolegom, že o tom tak akože habkáme, že je to nový prvok do volebnej komisie, neviem čo. Prosím vás, veď filozoficky ak chceme policajného prezidenta, ktorý tam bude forever, hej, tak potom, dobre, postavme naozaj komisiu, ale nie tu obskúrne nápady typu bielej vrany. Viete, normálne ma to uráža, že niektoré veci sa tu javia akože super a potom to využije táto strana a že dôjde s tým vlastne na tej vlne toho záujmu o verejné venovanie, že vlastne urobia to z betónu, povedia, že sa to bude javiť ako super vec. Čiže zabetónujú existujúceho policajného prezidenta. Pozrite sa, ja nekomentujem osobu pána Gašpara, i keď pri ochrane úžerníkov si mohol počínať menej aktívne, ale hovorím, že, pán minister, keď vám tento zákon prejde, 1. 9. bude účinný, vy do šiestich mesiacov ste povinný to realizovať (Reakcia z pléna.), 1. 12. bude účinný, do šiestich mesiacov ste povinný tie konkurzy realizovať, vy sa môžete rozbehnúť a poviete, že to chcete všetko stihnúť a stihnete to do volieb realizovať. Pán Gašpar alebo niekto sa tak stane víťazom, bude policajným prezidentom. Nový minister, ktorému to príde a ktorému už bude kývať nejaký policajný prezident („Ja som tu nový policajný prezident, dobrý deň."), vnútra tak bude musieť pol roka čakať, aby sa oboznámil so svojou prácou a aby po tom pol roku mohol napísať hodnotenie v zmysle toho, ktoré by mohlo dôvodom na to, aby bol odvolaný ten prezident zo svojej funkcie. A ten prezident sa ešte potom môže, samozrejme, súdiť. Prosím vás, kde sme to skončili? Čiže ak niekto kandiduje s tým, že chce vyhrať voľby alebo že chce urobiť poriadok, tak mu to vlastne neumožníte, lebo vy mu to všetko tam necháte a poviete mu: „Iba, chlapče, trubkára si dones. To je maximum, čo si sem môžeš doniesť:“ A ešte vidíte, že ani toho trubkára si tam nemôže doniesť. K tomu ešte príde potom. Ja upozorňujem na mimoriadne nebezpečenstvo týchto návrhov. Naozaj mňa mrzí to, s akou ľahkosťou tie veci tu prechádzajú, proste generálny prokurátor sa stáva lovcom poslancov. Bude ten džač, ktorý o tom rozhodne, iba on a policajný prezident, ktorý vzíde z výberového konania komisiou menovanou pánom ministrom tri dni pred voľbami, bude požívať ochranu proste všetkého možného na to, aby v tej funkcii zotrval, pričom nový minister sa proste len s ním pozdraví a povie mu: „Ako sa máte?“ Pán minister, džentlmensky mi odpovedzte, asi vám to prejde, ja v tejto krajine sa nečudujem ničomu, vy to chcete stihnúť, hej, aby aj prezident, aj prvý viceprezident, aj šéf inšpekčnej služby na ministerstve vlastne boli chránení zákonom z pohľadu toho, že ak ich chcete odvolať, budete musieť prejsť útrpným procesom vystavenia hodnotenia? Pre mňa je to mimoriadne závažné, čo mi takto robíme. A mrzí ma to, že takto to ide. Niekto by povedal, že mám nielen kritizovať, ale byť aj konštruktívny. Nespochybňujem princíp toho výberu, aj to, že sa tam môže niekto prihlásiť, však nech sa tam niekto prihlási. Aspoň budeme tak vedieť, že sú ľudia, ktorí si na to trúfajú. To je dobre. Ale skôr potom poďme tým spôsobom, že minister má právo, a teraz ja nepoznám tú informáciu, ale nahlas rozmýšľam neviem, o tom porozmýšľajme, že môže, ale nemusí urobiť tu nový konkurz alebo nové výberové konanie. Ale sa asi do zákona nedá dať toto pri tom , iba pri nejakých skutočnostiach, pri nejakom cykle alebo pri niečom podobnom. Viete, dobre, povieme si, že veď príde nový minister, ktorý si povie, okej tento prezident plus-mínus je v pohode, nebude to meniť. Môže aj taká situácia nastať. Ale nechcite od niekoho, že preberie zodpovednosť za rezort s piatou kolóniu, prosím vás. Akože nechcite od niekoho, že preberie taký rezort. To je silový rezort proste, kde sa zavelí a sa ide. A teraz si predstavte, že povie, a bude ako Pacho, hybský zbojník, na kone, pričom nikto nejde. Všetci sa mu budú potom smiať. A toho chudáka takto chcete z nového ministra urobiť. Čiže iba vy môžete byť tým ministrom s tým, že vás budú počúvať, ostatného ho nikto nebude rešpektovať. Máte to premyslené. Mrzí ma, že v tejto krajine je vysoký predpoklad, že tuná vám za to zahlasujú. Dávam to na zváženie. Naozaj, pán minister, v dobrom, robte, však užívajte si to, chutí to, ja viem, že necháte tú možnosť tomu novému ministrovi, pokiaľ má prebratú zodpovednosť za rezort, že si môže a nemusí tak počínať. Môže a nemusí si dať nového policajného prezidenta. A, dobre, tak na základe toho výberového konania nemôže už len autoritatívne to určiť, hej, ale vypíše tu nové konanie. Bude mať znova nejakú komisiu na to a možno na ňom bude záležať, či on si tam nedá iba piatich, ale desiatich. Možno to bude taký človek, ktorý sa nebude báť svojho tieňa, hej, a poviem, že mu nevadí aj viacej ľudí v tej komisii. Nahlas rozmýšľam neviem, o tom porozmýšľajme. Ste deklarovali, že (Reakcia navrhovateľa.) Prosím, čo ja všetko vidím, no? Viete, ak vravíte, že do druhého čítanie to máte pripravené, som zvedavý, nakoľko to máte pripravené. Viete, ja viem, že tu niektorí vám to zjedia aj s navijakom s tým, že aký super je to konkurz, keď poviete, že tam nebudú piati, ale šiesti a biela vrana tam môže byť. Ja verím, že tomu sa tu bude tlieskať. A, viete, či už tam bude o jedného viac alebo menej, to nedelí ani nenásobí, lebo vy len proste len maskujete proste tú kukučku s tým, že niekomu necháte to v tom hniezde, aby proste sa s tým vysporiadal. Sám som zvedavý, pán minister, pokiaľ tu pôjdete a čo to urobí. Ďakujem vám pekne.